b'\n_START_ARTICLE_\nDiskriminacija\n_START_PARAGRAPH_\nDiskriminacija pomeni neenako obravnavanje posameznika oz. posameznice v primerjavi z nekom drugim zaradi narodnosti, rase, etni\xc4\x8dnega porekla, spola, zdravstvenega stanja, invalidnosti, jezika, verskega prepri\xc4\x8danja, starosti, spolne usmerjenosti, izobrazbe, gmotnega stanja, dru\xc5\xbebenega polo\xc5\xbeaja ali katerekoli druge osebne okoli\xc5\xa1\xc4\x8dine._NEWLINE_Diskriminacija je ravnanje, ki ogro\xc5\xbea, omejuje ali onemogo\xc4\x8da prizadevanje, uresni\xc4\x8devanje ali uveljavljanje \xc4\x8dlovekovih pravic in temeljnih svobo\xc5\xa1\xc4\x8din._NEWLINE_O neposredni diskriminaciji govorimo takrat, ko se dolo\xc4\x8deno osebo obravnava manj ugodno kot drugo v primerljivi situaciji, in sicer zaradi rasne oziroma etni\xc4\x8dne pripadnosti, vere in prepri\xc4\x8danja, invalidnosti, starosti ali spolne usmerjenosti._NEWLINE_O posredni diskriminaciji govorimo takrat, ko na videz nepristranski ukrep, kriterij oziroma ravnanje postavlja posameznika v neugoden polo\xc5\xbeaj na podlagi rasne oziroma etni\xc4\x8dne pripadnosti, veroizpovedi ali prepri\xc4\x8danja, invalidnosti, starosti oziroma spolne usmerjenosti, razen \xc4\x8de postopek objektivno utemeljuje legitimna namera._NEWLINE_Po trenutno veljavnih predpisih v RS se kot diskriminacija \xc5\xa1teje tudi nadlegovanje:\xc2\xa0\xc2\xbbNadlegovanje je neza\xc5\xbeeleno ravnanje, temelje\xc4\x8de na kateri koli osebni okoli\xc5\xa1\xc4\x8dini, ki ustvarja zastra\xc5\xa1ujo\xc4\x8de, sovra\xc5\xbeno, poni\xc5\xbeujo\xc4\x8de, sramotilno ali \xc5\xbealjivo okolje za osebo ter \xc5\xbeali njeno dostojanstvo.\xc2\xab_NEWLINE_Prav tako je prepovedana viktimizacija, tj. izpostavljanje osebe, ki opozarja na diskriminacijo oziroma ukrepa (bodisi v svojem imenu ali v imenu koga drugega), neugodnim posledicam.'